Informácia 
o priebehu a výsledkoch 7. stretnutia
Konferencie o pristúpení Slovenskej republiky k Európskej únii
na úrovni ministrov zahraničných vecí 
(Brusel, 1. októbra 2002) 

1.	Prístupové konferencie kandidátskych krajín s EÚ  na úrovni ministrov zahraničných vecí dňa 1. októbra 2002 v Bruseli

Dňa 1. 10. 2002 sa v Bruseli uskutočnilo 7. stretnutie Prístupovej konferencie na úrovni ministrov zahraničných vecí. Cieľom stretnutia bolo zhodnotenie celkového pokroku dosiahnutého v prístupových rokovaniach od poslednej Konferencie o pristúpení, ktorá sa uskutočnila 11. júna 2002 v Luxemburgu. Stretnutiu predsedal minister zahraničných vecí Dánska Perstig Moeller, slovenskú delegáciu viedol minister zahraničných vecí SR Eduard Kukan.

a.	Priebeh a výsledky rokovania Konferencie o pristúpení SR-EÚ na ministerskej              úrovni dňa 1. októbra 2002

V úvode Predsedníctvo privítalo výsledky volieb v SR, ktoré sú dôkazom podpory slovenského obyvateľstva členstvu SR v Únii a podčiarklo, že negociačný proces vstúpil do svojej rozhodujúcej fázy, ktorá si bude v snahe naplniť historickú šancu rozšírenia EÚ vyžadovať odvahu a realistický prístup na oboch stranách. Cieľom dánskeho predsedníctva je, aby sa do októbrového summitu v Bruseli vyriešili všetky otvorené otázky, ktoré nemajú priamu súvislosť s finančným a inštitucionálnym rámcom rozširovania. Z tohto dôvodu predsedníctvo plánuje zvolanie ďalšej schôdzky na úrovni zástupcov v nadchádzajúcich týždňoch (s najväčšou pravdepodobnosťou bude zvolané stretnutie Prístupovej konferencie na úrovni hlavných vyjednávačov na 18. októbra).

Predsedajúci ďalej konštatoval, že od nadchádzajúceho summitu v Bruseli sa očakáva viacero zásadných rozhodnutí. EÚ by mala na základe pravidelných správ Európskej komisie (zverejnené 9. októbra 2002) vymenovať krajiny, s ktorými budú ukončené rokovania. Očakáva sa, že Pravidelná správa zhodnotí pokrok dosiahnutý Slovenskom za uplynulé obdobie, ako aj stav plnenia negociačných záväzkov. Z hľadiska finančných aspektov rokovaní predsedníctvo zdôraznilo, že začiatkom novembra by mali byť známe všetky elementy pozície Únie. EÚ v súčasnosti diskutuje o metodológii výpočtu finančných tokov po vstupe a o možnosti poskytnutia kompenzačných platieb. Zároveň sa skúmajú možnosti ako najlepšie pripraviť kandidátske krajiny na prijímanie pomoci v rámci politiky ekonomickej a sociálnej kohézie Únie.

Komisár EK Guenther Verheugen konštatoval, že Road map sa postupne naplnila a ďalší harmonogram rokovaní je jasný. Do konca októbra EÚ sformuluje pozície na všetky nefinančné kapitoly, následne sa bude riešiť záverečný finančný a rozpočtový balíček. Zopakoval, že Pravidelné správy prinesú hodnotenie dosiahnutého pokroku v kandidátskych krajinách (KK), rovnako ako hodnotenie implementácie acquis a celkového plnenia záväzkov zo strany KK. Zdôraznil, že KK by mali ostať plne oddané plneniu záväzkov, ktoré počas negociácií prijali. EK bude ich plnenie pravidelne monitorovať. Komisár rovnako ako predsedníctvo uviedol, že summit 24.-25.októbra prinesie Spoločnú pozíciu EÚ v oblasti priamych platieb poľnohospodárom a v ostatných rozpočtových záležitostiach. Vyjadril spokojnosť s výsledkami diskusie k metodológii finančných aspektov a v ďalšej fáze rokovaní vyzval všetky strany k udržaniu rozumnej miery realizmu.

Minister ZV E. Kukan niekoľkými slovami priblížil výsledky volieb z hľadiska ich prepojenia na integračné úsilie Slovenska. Vyslovil očakávania SR z hľadiska rokovaní v najbližších týždňoch a ocenil snahu dánskeho predsedníctva zorganizovať minisummit v Kodani.

V rámci nosnej časti agendy stretnutia boli predmetom stretnutia odsúhlasenie záznamu zo 6. ministerského stretnutia, ktoré sa uskutočnilo v júni 2002 a potvrdenie súhlasu s predbežným uzatvorením kapitoly Regionálna politika a koordinácia štrukturálnych nástrojov, ktorá bola uzatvorená na úrovni zástupcov ministrov. Minister E. Kukan vyslovil súhlas, zároveň zdôraznil pretrvávajúcu výhradu k odsúhlaseniu finančných aspektov čerpania prostriedkov z fondov EÚ, ktorá bude predmetom rokovania v záverečnej fáze.

Ku kapitole Hospodárska súťaž predsedajúci poznamenal, že návrh Spoločnej pozície je momentálne prediskutovávaný v Rade, a keďže ide o citlivú kapitolu, najmä v oblasti štátnej pomoci, členské krajiny potrebujú dlhší čas na jej prerokovanie. Podľa jeho slov Predsedníctvo vyvinie maximálne úsilie s cieľom predbežného ukončenia rokovaní v tejto kapitole v najbližšom možnom čase. V rámci kapitoly Poľnohospodárstvo predsedníctvo uviedlo, že táto kapitola bola podrobne prerokovaná na stretnutí na úrovni zástupcov (28. júna 2002), napriek tomu naďalej zostáva na rokovacom stole. V mnohých oblastiach bol uskutočnený dostatočný pokrok. V zostávajúcich otvorených oblastiach bude Predsedníctvo intenzívne pracovať na tom, aby boli nájdené prijateľné riešenia. 
	
Za Európsku komisiu vystúpil komisár pre rozširovanie G. Verheugen, ktorý ocenil výsledky parlamentných volieb na Slovensku, pričom sa vyslovil, že EK s radosťou víta silnú podporu eurointegračnému úsiliu, ktorá sa črtá v novovznikajúcom parlamente. Vyjadril poďakovanie a blahoželanie odchádzajúcej vláde za dosiahnuté výsledky počas jej pôsobenia.

Ku kapitole Regionálna politika G. Verheugen ocenil vytvorenie administratívnych štruktúr, potrebných pre riadenie fondov a pripomenul potrebu ďalšieho administratívneho posilňovania kapacít v tejto oblasti. Kľúčové oblasti kapitoly Poľnohospodárstva budú časťou finálneho balíčka rokovaní. Pripomenul, že referenčné kvóty budú Komisiou určované na základe reálnej produkcie, dosiahnutej v nedávnom období. EK pripravuje návrh Spoločnej pozície, ktorý bude predložený Rade v nadchádzajúcom období a vyjadril nádej, že bude schválený v rámci predpokladaného časového harmonogramu. V rámci kapitoly Hospodárska súťaž komisár uviedol, že z jeho posledných rokovaní vyplýva, že kapitola by mala byť uzavretá pred októbrovým summitom (24.-25.októbra). Podľa jeho názoru EK pripravila v tejto citlivej kapitole presvedčivú a spravodlivú pozíciu, ktorá zohľadnila potrebu udržania hladkého fungovania vnútorného trhu aj po rozšírení.

Minister ZV E. Kukan sa stručne dotkol cieľov Slovenska v rokovaniach o kapitole Poľnohospodárstvo – produkčné kvóty, priame platby poľnohospodárom, rozvoj vidieka, rozpočtové kompenzácie, ktoré zabezpečia konkururencieschopnosť poľnohospodárskeho sektora a akceptovateľný dopad na spotrebiteľov a ekonomiku krajiny. Desaťročné prechodné obdobie pre priame platby poľnohospodárom označil za neakceptovateľné, nakoľko prejudikuje ďalší rozpočtový rámec po roku 2006. Úroveň kvót by mala byť založená na reálnej produkcii v minulosti, a tak zabezpečila dostatočný príjem pre farmárov. V rámci kapitoly Hospodárska súťaž minister E. Kukan zdôraznil pokrok, ktorý uskutočnila SR v súvislosti s harmonizáciou legislatívy v tejto oblasti a pripomenul citlivosť automobilového a oceliarskeho sektora v rámci hospodárstva SR v kontexte celkovej zamestnanosti a exportu. Poukázal na fakt, že slovenská legislatíva je plne v súlade s acquis v oblasti anti-trustu a štátnej pomoci a uspokojivo je uplatňovaná a kontrolovaná zodpovednými inštitúciami – Protimonopolným úradom a Úradom pre štátnu pomoc. To umožnilo transformáciu ôsmych nekompatibilných schém s kompatibilnou štátnou pomocou. V oblasti finančných otázok rozširovania E. Kukan vyjadril plnú podporu návrhu Komisie k čistej rozpočtovej pozícii nových členských štátov v porovnaní s ich situáciou posledný rok pred vstupom do únie. Minister E. Kukan vyjadril otvorený nesúhlas s návrhom Komisie zvýšiť zálohové platby v rámci štrukturálnych fondov zo 7 % na 16 % z celkových záväzkov počas obdobia 2004-2006. Slovensko v tejto súvislosti navrhuje dodržiavať platnú legislatívu EÚ, povoľujúcu 7 % úroveň zálohovej platby z celkovej výšky záväzkov počas programovacieho obdobia, ktorá môže byť rozdelená do dvoch rozpočtových rokov. (Plné znenie prejavu je uvedené v Prílohe č. 1).

Predsedníctvo na záver prisľúbilo, že vyvinie maximálnu snahu k nájdeniu Spoločných pozícií EÚ k finančným a rozpočtovým otázkam tak, aby mohli byť rokovania v týchto oblastiach ukončené začiatkom decembra tohto roku. 

b.	Zhrnutie výsledkov 7. Prístupovej konferencie SR-EÚ na úrovni ministrov

Na 7. stretnutí Prístupovej konferencie EÚ/SR, Slovensko rokovalo v nasledujúcich kapitolách: 
1.	Regionálna politika a koordinácia štrukturálnych nástrojov – potvrdenie predbežného uzatvorenia kapitoly (z 29. júla 2002);
2.	Poľnohospodárstvo – potvrdenie prijatia revidovanej Spoločnej pozície EÚ z 20. júna 2002;
3.	Hospodárska súťaž – poukázanie na pokrok, ktorý SR dosiahla v tejto kapitole, s dôrazom na riešenie prípadov štátnej pomoci v citlivých sektoroch oceliarskeho a automobilového priemyslu s cieľom predbežného uzatvorenia predmetnej kapitoly;
4.	Finančné a rozpočtové ustanovenia – boli prerokované návrhy SR z hľadiska zabezpečenia rozpočtovej rovnováhy v prvých rokoch členstva.

SR má v súčasnosti predbežne uzatvorených 27 kapitol z celkového počtu 30 otvorených a fytosanitárnu a veterinárnu časť kapitoly Poľnohospodárstvo. V kapitole Hospodárska súťaž pokračuje EÚ v rokovaniach, cieľom je kapitolu predbežne uzavrieť na avizovanom stretnutí na úrovni zástupcov 18. októbra. Z hľadiska ďalšieho pokroku rokovaní v kapitolách s finančným dopadom je rozhodujúci výsledok mimoriadneho summitu EÚ 24.-25. októbra v Bruseli.

2.   Výsledky rokovaní ostatných kandidátskych krajín dňa 1. októbra 2002

•	Poľsko – uzavrelo kapitolu Regionálna politika, počet uzavretých kapitol dosiahol 27;
•	Malta – uzavrela kapitolu Životné prostredie, celkový počet uzavretých kapitol je 25;
•	Bulharsko – uzavrelo kapitolu Finančná kontrola, celkový počet uzavretých kapitol je 22;

* * * * *